Okupatsioonivõimude poolt kavandatud kultuurivarade varjestamise aktsiooni raames on oktoobris 1943 alustatud LRKkA materjalide kastidesse pakkimist. Detsembris 1943 on Põhjarinde tagala ülemjuhatajalt saadud nõusolek ERKA varade evakueerimiseks Järvamaal  asuvatesse Vodja, Väätsa ja Kirna mõisahoonetesse. Esimesed autod asusid Tartust Vodjasse teele veebruari algul. 1. aprillini 1944 paigutati Vodja põllutöökooli võlvitud lagedega keldrisse 284 kasti, nende seas ka 5.-10. veebruaril 14 kasti LRKkA materjale. Arhiivimaterjalide valvuriks ja hooldajaks komandeeriti Vodjasse arhivaar Alise Benita Labi. Noore naisterahva naabriks oli lõbusalt seltskondlik 5. piirikaitserügemendi  3. pataljoni 5. kompanii. Valvuri ülesandeks oli peale järelvalve keldri  igapäevane tuulutamine (ca 1-2 tundi). Keldri rõskusele lisaks olid arhivaalide eventuaalsed kahjustajad ka tooretest laudadest valmistatud kastid.